DA Den Europæiske Unions Tidende C 36/11

Meddelelse fra Kommissionen i henhold til artikel 18a, stk. 3, litra a), i direktiv 2003/87/EF

Foreløbig liste over luftfartøjsoperatører og deres administrerende medlemsstat

(EØS-relevant tekst)

(2009/C 36/10)

Ifølge Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet (1), som ændret ved direktiv 2008/101/EF (2), bliver luftfartøjsoperatørers flyvninger til og fra Fællesskabets flyvepladser inddraget i ordningen for handel med drivhusgasemissionskvoter i Fællesskabet fra den 1. januar 2012.

Medlemsstaterne har pligt til at sørge for, at luftfartøjsoperatørerne opfylder kravene i direktiv 2003/87/EF. For at mindske de administrative byrder for luftfartøjsoperatørerne fastsætter direktivet, at kun én medlemsstat er ansvarlig for en given luftfartøjsoperatør. I direktivets artikel 18a, stk. 1 og 2, er der regler for, hvordan den enkelte luftfartøjsoperatør henføres under en administrerende medlemsstat. Ifølge bestemmelserne deri er medlemsstaterne ansvarlige for de luftfartøjsoperatører, som har fået udstedt en licens i den pågældende medlemsstat i medfør af Rådets forordning (EØF) nr. 2407/92, og luftfartøjsoperatører uden licens og luftfartøjsoperatører fra tredjelande, hvis emissioner i basisåret for størstedelens vedkommende kan tilskrives den pågældende medlemsstat.

Ifølge direktivets artikel 18a, stk. 3, litra a), skal Kommissionen offentliggøre en liste over luftfartøjsoperatører, som den 1. januar 2006 udførte eller derefter har udført en af luftfartsaktiviteterne i bilag I, med angivelse af den til hver luftfartøjsoperatør hørende administrerende medlemsstat. Formålet med listen er således at præcisere, hvilken medlemsstat der er administrerende medlemsstat for hver enkelt luftfartøjsoperatør som omhandlet i artikel 18a, stk. 1 og 2, i direktiv 2003/87/EF. Denne meddelelse indeholder listen over luftfartøjsoperatører.

Kommissionen kan når som helst offentliggøre en opdateret liste, hvis den konstaterer, at der er behov for at ændre listen. For at sikre, at listen er korrekt, opfordrer Kommissionen medlemsstaterne og andre relevante berørte parter til at give tilbagemeldinger inden den 31. marts 2009. På baggrund af disse tilbagemeldinger tager Kommissionen stilling til, om der umiddelbart derefter skal offentliggøres en revideret liste.

Listen bygger på Eurcontrols seneste data, som bygger på registrerede flyveplaner. Der vil på Kommissionens netsted blive adgang til nærmere oplysninger om, hvilken metode der er benyttet til opstilling af listen, samt oplysninger om, hvordan der kan rettes henvendelse til de kompetente myndigheder i de tilfælde, hvor medlemsstaterne har givet sådanne oplysninger.

Listen omfatter alle luftfartøjsoperatører, som den 1. januar 2006 udførte eller derefter har udført en relevant luftfartsaktivitet. Derfor kan der på listen optræde luftfartøjsoperatører, der midlertidigt eller blivende har indstillet deres luftfartsaktiviteter, og operatører, der siden da har ændret navn eller har fusioneret med eller er blevet overtaget af en anden operatør. Der er heller ikke taget hensyn til, om luftfartøjsoperatørerne er opført på fællesskabslisten over luftfartsselskaber, der af sikkerhedshensyn er omfattet af driftsforbud i Fællesskabet i henhold til forordning (EF) nr. 2111/2005. At en luftfartøjsoperatør, der i øjeblikket er omfattet af driftsforbud, er opført på listen i denne meddelelse, berører derfor ikke beslutninger, som Kommissionen og medlemsstaterne træffer i medfør af forordning (EF) nr. 2111/2005.

I henhold til artikel 18a, stk. 3, litra b), opdaterer Kommissionen hvert år listen inden den 1. februar ved at supplere den med luftfartøjsoperatører, som i mellemtiden har udført en af de i direktivets bilag I nævnte luftfartsaktiviteter.

Tilordning af en luftfartøjsoperatør til en administrerende medlemsstat har virkning for en hel kvotehandelsperiode som omhandlet i artikel 3c i direktiv 2003/87/EF. Inden en ny handelsperiode begynder, offentliggør Kommissionen en ajourført liste, hvor der er taget hensyn til overførsel af luftfartøjsoperatører til en anden administrerende medlemsstat i medfør af direktivets artikel 18a, stk. 2.

Ved kontrollen af, om direktiv 2003/87EF er gennemført korrekt i medlemsstaterne, baserer Kommissionen sig på den senest offentliggjorte udgave af listen.

Bilaget indeholder en liste over de luftfartøjsoperatører, der administreres af de enkelte medlemsstater.

(1) EUT L 275 af 25.10.2003, s. 32.

(2) EUT L 8 af 13.1.2009, s. 3.